[{"text_idx": "#000000", "text": "HomeKeleierE Menez Are, ur skol evit repuidi yaouank dilezet gant ar Stad [1/2]"}, {"text_idx": "#000001", "text": "E Menez Are, ur skol evit repuidi yaouank dilezet gant ar Stad [1/2]"}, {"text_idx": "#000003", "text": "\u00ab Mont a ra mat ? \u00bb \u00ab Mat ar jeu ? \u00bb \u00ab Mat-tre, mat-tre ! \u00bb En ur c\u2019hoarzhin ez a tre ur pemp den yaouank bennak er c\u2019hlas. Lorc\u2019h zo enno derc\u2019hel son\u0303j eus an nebeud geriou\u0300 brezhoneg bet desket ganto er gentel ziwezhan\u0303. A-orin eus Korno\u0302g Afrika eo an darn-vrasan\u0303 anezho, erruet e Breizh nevez zo goude bezan\u0303 kuitaet o broiou\u0300. Repuidi dindan 18 vloaz int, met divizet eo bet gant ar Stad ne oa ket gwir o oad. \u00abN\u2019eo ket korfet evel ur bugel\u00bb pe \u00abkomz a ra evel un den deuet\u00bb eo an abegou\u0300 roet. Hag int bet lakaet er-maez eus an tiez-degemer, en em gav o-unan-penn gant redin\u0303 kuitaat ar vro."}, {"text_idx": "#000004", "text": "E Pleiber-Krist o deus kavet ul lec\u2019h dic\u2019hortoz da gaout bod: ur skol alternativel e Menez Are! Goude bezan\u0303 krouet kevredigezh Les Utopistes en action evit dastum dilhad ha boued evit ar repuidi, Sandrine Corre, Loi\u0308c Digaire ha Nadine Nicolas o deus bet ar mennozh da grouin\u0303 ar skol-man\u0303, e 2018. Ul lec\u2019h da zegemer an holl re yaouank nac\u2019het gant ar Stad evit ma kendalc\u2019hfent da zeskin\u0303 galleg, matematikou\u0300, istor... ha brezhoneg!"}, {"text_idx": "#000006", "text": "Kelig zo kelenner a-youl vat war ar brezhoneg hag ar galleg. Evitan\u0303 e chom pouezus-mat ar c\u2019henteliou\u0300-se: \u00abSur, n\u2019eo ket ar pezh kentan\u0303 a vez desket, met dre ar yezh ez eus tu dezho dizolein\u0303 sevenadur Breizh.\u00bb Evel-just ne vez komzet brezhoneg flour diouzhtu ganto, met gouest int da lavar pa vezont skuizh, laouen, trist... Gant ma vez ar skol-man\u0303 e-kichen ti ar re gozh, plijadur a vez oc\u2019h eskemm un nebeud geriou\u0300 gant brezhonegerien a-vihanik. Lod a ya d\u2019ober stajou\u0300 micherel eno bepred!"}, {"text_idx": "#000007", "text": "\u00abNe vez ket aes atav, a zispleg Kelig. Al liveou\u0300 zo dishen\u0303vel-kenan\u0303, meur a wech eo ret adkregin\u0303 pep tra en-dro... Ha lod ne gomzont ket galleg kement-se c\u2019hoazh, neuze a-wechou\u0300 eo ret mont dre ar saozneg pe en o yezhou\u0300 dezho. Pinvidik an eskemm.\u00bb Da skouer, Yoann a zo eus Kameroun ha komz a ra div yezh dija. Diaes en deus kavet e gentel gentan\u0303, met mil laouen d\u2019en ober: \u00abPlijout a ra din kalz ar yezhou\u0300 ha c\u2019hoant am eus da genderc\u2019hel gant ar brezhoneg.\u00bb"}, {"text_idx": "#000009", "text": "Ne chom ket pell-tre ar repuidi yaouank e skol Menez Arre, tro-dro 6 miz peurliesan\u0303. P\u2019en em gavont, e penn-kentan\u0303 e vezont kaset da welet ar medisin evit bezan\u0303 sur eo mat o yec\u2019hed, ha roet e vez dezho ur plas e ti ar gevredigezh, e-lec\u2019h ma\u2019z eus ur 15 plas bennak. Goude e vez graet war-dro ar paperiou\u0300 evit prouin\u0303 o oad dirak ar justis, ha neuze kroget gant ar c\u2019henteliou\u0300 graet gant un ugent kelenner bennak a-youl vat. \u00abAr pal eo lakaat anezho da gaout ul live uhel a-walc\u2019h da c\u2019hallout mont d\u2019al lise goude-se. Hag an holl a dap o diplomou\u0300!\u00bb, eme Sandrine Corre. Met pa vez echu al lise e krog troiou\u0300-kaer nevez evit kavout labour... (Gwelet ar pennad 2/2)"}, {"text_idx": "#000011", "text": "A-zehou\u0300 eo aet an departamant"}, {"text_idx": "#000012", "text": "E 2021 e oa bet roet da skol alternativel Menez Are un nebeud arc\u2019hant gant departamant Penn-ar-Bed. Goude an dilennadegou\u0300 diwezhan\u0303 e miz Even 2021, eo bet chen\u0303chet an tu politikel ha deuet en-dro an tu dehou\u0300 e penn an traou\u0300. Ha paouezet gant ar yalc\u2019had. Loi\u0308c Digaire da resisaat: \u00abla\u0302ret eo bet ganto e vefe paouezet gant an holl yalc\u2019hadou\u0300 evit kevredigezhiou\u0300 a sikour ar repuidi\u00bb. Ha Sandrine Corre da ouzhpennan\u0303 : \u00abwar washaat ez aio an traou\u0300, a-benn nebeut ne vo ket eus ar servij ispisial evit ar re dindan 18 vloaz hep skoazell ken (MNA-Mineurs non accompagne\u0301s).\u00bb"}, {"text_idx": "#000013", "text": "N\u2019eo ket kalz gwelloc\u2019h an traou\u0300 eus tu ar prefeti. Pa\u2019z eo bet digoret ar skol en deus klasket ar prefed klozan\u0303 anezhi diouzhtu, hervez Sandrine Corre. \u00abMet graet hon eus trouz ha saveteet eo bet. Setu perak hon eus bet c\u2019hoant da grouin\u0303 ar skol just a-walc\u2019h, diaesoc\u2019h eo da dagan\u0303.\u00bb"}]